**RIGORÓZNE SKÚŠKY**

**Študijný odbor: PREDŠKOLSKÁ A ELEMENTÁRNA PEDAGOGIKA**

**Študijný program: PREDŠKOLSKÁ PEDAGOGIKA (PaedDr.)**

***Predmet rigoróznej skúšky***

Rigorózna skúška s obhajobou rigorózne práce overuje schopnosti uchádzača o titul PaedDr. preukázať na základe samostatného štúdia:

* vedomosti v širšom vedeckom základe študijného odboru, ktorý ukončil magisterským vzdelaním,
* spôsobilosti aplikovať a overovať teórie a metodiky edukácie detí tvorivým spôsobom v praxi.

***Ciele rigoróznej skúšky***

Študent má preukázať spôsobilosti:

* odborne komunikovať teóriu a výskum v problematike rigoróznej práce pri obhajobe,
* integrovať pedagogicko-psychologické, sociálno-vedné a didaktické poznanie v kontexte téz.

***Obsah rigoróznej skúšky***

V kontinuite s problematikou riešenou v rigoróznej práci má uchádzač kriticky myslieť a argumentovať (analyzovať, zdôvodňovať, porovnávať, hodnotiť a zovšeobecňovať) poznanie v týchto oblastiach:

1. Sociálne a historické súvislosti výchovy a vzdelávania detí predškolského veku.
2. Osobnostne orientovaná výchova a vzdelávanie detí predškolského veku.
3. Kompetencie a činnosti učiteľa predprimárneho vzdelávania.
4. Podpora učenia a rovnocenného zapojenia sa detí v predprimárnom vzdelávaní.
5. Kompenzovanie znevýhodnení detí v učení sa a zapojení do predprimárneho vzdelávania.
6. Rozvoj kultúry materskej školy.
7. Skúmanie a hodnotenie praxe predprimárneho vzdelávania.

***Požiadavky na rigoróznu prácu***

Študent má preukázať spôsobilosti:

* tvoriť vedecký text a realizovať pedagogický výskum, resp. schopnosť overiť vlastnú metodiku v akčnom výskume v súlade s cieľmi práce a výskumným problémom,
* pracovať s vedeckým poznaním v téme rigoróznej práce, ktoré patrí do základných tém jadra študijného programu.

***Formálne požiadavky na rigoróznu prácu***

Obhajovaná rigorózna práca má rešpektovať Metodický pokyn č. 4/2019 k tvorbe a obhajobe záverečných a kvalifikačných prác na Pedagogickej fakulta UMB v Banskej Bystrici a Smernicu č. 12/2011, ktorú uvedený metodický pokyn dopĺňa a konkretizuje.

***Hodnotenie rigoróznej skúšky***

*Kritériá hodnotenia rigoróznej skúšky uchádzača* *v kontexte obsahu rigoróznej práce a téz:*

* terminologická presnosť a vecnosť jazykového prejavu v odbornej diskusii,
* presvedčivosť v obhajovaní originality rigoróznej práce,
* vedecké argumentovanie teórie a jej širších súvislostí v aplikácii na prax,
* tvorivé a kritické prezentovanie procesu a výsledkov výskumu.

***TÉZY K RIGORÓZNYM SKÚŠKAM***

1. **Sociálne a historické súvislosti výchovy a vzdelávania detí predškolského veku**

Osobnosti v oblasti pedagogiky a výchovy detí predškolského veku.Spoločenské a pedagogické súvislosti rozvoja predškolskej výchovy detí vo svete a na Slovensku v 19. storočí a na začiatku 20. storočia.Pedagogické a sociálne súvislosti rozvoja predškolskej výchovy a inštitúcií (aj programov výchovy a vzdelávania) v Československu (1918 – 1989), pozitíva a negatíva. Vývoj vzdelávania učiteľov predškolskej edukácie.Humanizácia edukácie na konci 20. storočia, reformné a inovatívne koncepcie v predprimárnom vzdelávaní.

1. **Osobnostne orientovaná výchova a vzdelávanie detí predškolského veku**

Poňatie dieťaťa, detstva a rozvoja osobnosti dieťaťa v súčasnej spoločnosti. Humanisticko-holistické psychologické teórie a personalistické pedagogické teórie rozvoja osobnosti dieťaťa a ich odraz v praxi osobnostne orientovanej výchovy a vzdelávania detí. Rešpektovanie práv, vývinových potrieb a podmienok dieťaťa vo výchove a vzdelávaní. Princípy a základné charakteristiky osobnostne orientovaného modelu edukácie. Pomáhajúci vzťah a individuálny aj špecifický prístup pedagóga k dieťaťu. Humanistické a objektívne poznávanie a hodnotenie detí.

1. **Kompetencie a činnosti učiteľa predprimárneho vzdelávania**

Kompetencie, činnosti, práva a povinnosti učiteľovv materských školách podľa teórií, výskumov a legislatívy v oblasti organizácie, realizácie a metodického zabezpečenia kvalitného predprimárneho vzdelávania detí s individuálnymi aj špeciálnymi potrebami. Profesijný rozvoj učiteľa a kontinuálne vzdelávanie, motivovanie, plánovanie rozvoja, hodnotenie a autoevalvácia učiteľa. Kompetencie učiteľa pre tímovú spoluprácu s odbornými zamestnancami, zákonnými zástupcami a špecialistami z inštitúcií informálnej a nonformálnej edukácie.

1. **Podpora učenia a rovnocenného zapojenia sa detí v predprimárnom vzdelávaní**

Programovanie a plánovaniepredprimárneho vzdelávania,tvorba, realizácia a hodnotenie edukačných programov a plánov adaptovaných na podmienky materskej školy, triedy a detí, s integrovaním obsahov vzdelávacích oblastí, podporných služieb a opatrení. Kognitivistické prístupy učiteľa k učeniu detí, diferencovaná a kooperatívna výučba v inkluzívnej edukácii. Inovatívne a alternatívne koncepcie výučby, edukačné stratégie, metódy a formy aktívneho učenia sa dieťaťa a rovnocenného zapojenia sa detí do výučby.

1. **Kompenzovanie znevýhodnení detí v učení sa a zapojení do predprimárneho vzdelávania**

Rešpektovanie princípu rovnocennosti a rovnoprávnosti detí, odstraňovanie diskriminačných praktík v materských školách, kritické porovnanie očakávaného a existujúceho stavu, perspektívy, prekážky, riziká. Organizácia, podmienky a spôsoby kompenzovaniazdravotného, sociálneho, jazykového, kultúrneho znevýhodnenia detí v predprimárnom vzdelávaní podľa teórií, legislatívy, platných štátnych vzdelávacích programov a metodík predprimárneho vzdelávania. Poradenstvo, informovanie a pomoc pedagogických a odborných zamestnancov zákonným zástupcom v kompenzovaní znevýhodnení detí.

1. **Rozvoj kultúry materskej školy**

Princípy a hodnoty inklúzie, ciele, aktivity a podmienky materskej školy napĺňajúce princípy a hodnoty inklúzie. Pozitívna sociálna klíma,pravidlá spolužitia a vzťahy detí a učiteľov, pedagogická komunikácia a správanie sa učiteľov k deťom a partnerom v spolupráci. Manažment predprimárneho vzdelávania, projektovanie, evalvácia a autoevalvácia ukazovateľov inkluzívneho vzdelávania v kultúre a politike materskej školy. Podnetné, estetické, hygienické a bezpečné prostrediematerskej školy pre optimálne učenie sa, kooperáciu, šťastie a komfort detí aj pracovnú spokojnosť pedagogických zamestnancov.

1. **Skúmanie a hodnotenie praxe predprimárneho vzdelávania**

Pedagogický výskum, jeho predmet, pramene aj etapy. Pedagogická metodológia a jej špecifiká. Projektovanie a priebeh výskumu. Výskumný problém a cieľ výskumu. Hypotézy, ich vytýčenie a verifikácia. Výber vzorky a typy výberu v kvantitatívnom a kvalitatívnom výskume. Kvantitatívne metódy v edukačnom výskume. Kvalitatívne metódy v edukačnom výskume. Validita a reliabilita výskumných nástrojov. Učiteľ a akčný výskum. význam a možnosti jeho využitia a realizácie v materskej škole.

**Ťažisková literatúra:**

BABIAKOVÁ, S. *Autoevalvácia školy a učiteľa.* Banská Bystrica : PF UMB, 2013.

BOOTH, T., AINSCOW, M. *Ukazatel inkluze. Rozvoj učení a zapojení ve školách.* 1. vydání. Praha : RYTMUS. [online]. Dostupné na:

<https://www.eenet.org.uk/resources/docs/Index%20Czech.pdf>

GAVORA, P. *Elektronická učebnica pedagogického výskumu.* Bratislava : UK, 2008. [online]. Dostupné na: <http://www.e-metodologia.fedu.uniba.sk/>

KASÁČOVÁ, B. *Kapitoly z dejín školstva a dejín predškolskej pedagogiky.* Banská Bystrica : PF UMB, 2001.

KASÁČOVÁ, B. – CABANOVÁ, M. *Pedagogická diagnostika. Teória a metódy diagnostikovania v elementárnej edukácii.* Banská Bystrica : PF UMB, 2011.

KLEIN, V., SOBINKOVIČOVÁ, E. a kol. *Podpora inkluzívneho modelu vzdelávania pre potreby predprimárneho stupňa školskej sústavy.* Bratislava : MPC. 2013.

KOLLÁRIKOVÁ, Z. – PUPALA, B. *Predškolská a elementárna pedagogika*. Praha : Portál, 2001.

Kolektív autorov. *Metodika predprimárneho vzdelávania.* Bratislava : ŠPU, 2011.

LIPNICKÁ, M. *Predškolská pedagogika nielen pre učiteľov.* Prešov : Rokus, 2011.

LIPNICKÁ, M. *Vybrané texty k pedagogickému poradenstvu v materskej škole.* Bratislava : MPC, 2013.

VANČÍKOVÁ, K. *Škola a spoločnosť.* Banská Bystrica : PF UMB, 2011.

VANČÍKOVÁ, K. - PORUBSKÝ, Š. – KOSOVÁ, B. *Inkluzívne vzdelávanie : dilemy a perspektívy*. Banská Bystrica : Vydavateľstvo Mateja Bela - Belianum, 2017.

**Legislatíva a vzdelávacie programy:**

*Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov*. [online]. Dostupné na: <https://www.minedu.sk/12272-sk/zakony/>

*Zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov*. [online]. Dostupné na: <https://www.minedu.sk/12272-sk/zakony/>

*Vyhláška ministerstva školstva o materských školách č. 308/2009*. [online]. Dostupné na: <https://www.minedu.sk/vyhlasky/>

*Štátny vzdelávací program pre predprimárne vzdelávanie v materských školách*. 2016. [online]. Dostupné na: <http://www.statpedu.sk/sk/svp/statny-vzdelavaci-program/svp-materske-skoly/>

*Vzdelávacie programy pre deti so zdravotným znevýhodnením pre predprimárne vzdelávanie.* Schválené Ministerstvom školstva Slovenskej republiky dňa 15. mája 2017 pod číslom 2017-2127/20564:14-10G0 s platnosťou od 1. septembra 2017 [online]. Dostupné na: <http://www.statpedu.sk/sk/deti-ziaci-so-svvp/deti-ziaci-so-zdravotnym-znevyhodnenim-vseobecnym-intelektovym-nadanim/vzdelavacie-programy/>

Banská Bystrica 28. 10. 2019

doc. PaedDr. Katarína Vančíková, PhD., v. r. Dr. h. c. prof. PhDr. Beata Kosová, CSc., v. r.

vedúca katedry elementárnej garantka študijného programu

a predškolskej pedagogiky predškolská pedagogika